Naď, Jaroslav, minister obrany SR (2020-07-24):
Vážený pán predsedajúci, vážená pani ministerka, vážení páni ministri, milé kolegyne, kolegovia, ja som veľmi poctivo počúval a vidíte, že tu sedím od tej desiatej ráno, argumenty, ktoré tu zaznievali, a veľmi poctivo som si tiež prečítal zdôvodnenie toho, prečo by predseda vlády Slovenskej republiky po štyroch mesiacoch vo funkcii mal byť odvolaný. Identifikoval som štyri podľa predkladateľov závažné dôvody na to, aby skončil. Tak si ich prejdime, skúsme. Prvý dôvod. Pán Blanár povedal, že Matovič je hanba v zahraničí. No ja som si naozaj zobral k srdcu to, čo povedal pán Blanár, aj to, čo povedal pán predseda politickej strany HLAS oligarchov Pellegrini, aj to, čo povedal môj priateľ pán Kmec, že teda sa hanbili za Igora v Bruseli, a hovoril som si, že však dobre, tak nájdem nejaký pozitívny dôkaz toho, ako SMER rokoval o slovenských záujmoch v Bruseli. Nuž ak dovolíte, vypočujme si tak in medias res jasnú vyjednávaciu pozíciu Slovenskej republiky, ako povedal pán predseda Pellegrini, tak ako treba vidieť svet v geopolitickej komplexnosti. Citujem: „No však víš, o štvrtej ráno sme hľadali nejakú vy... uličku kebabovú, do pi..., a žrali sme tam niekde kebaby v pi... Už ani neviem, kde sme to boli, no úplne naje... No a o tej ráno deviatej, do pi..., stál tu za mnou ten jeden ko..., do pi..., sme tam, neviem, čo sme zožrali tam všecko, úplne naje..., úplne, ty ko... Smrdel som, do pi..., celý zaje..., zle mi bolo a grgalo sa mi celý čas.“ Toľko z prepisu vyjednanej pozície strapatého ministra financií v Bruseli. Gratulujem veľmi pekne politickej strane SMER. Chýba mi tu Erik Tomáš, ktorý za normálnych okolností tlieska po každej vete, asi by zatlieskal aj teraz. Čo na to hovorí pán predseda politickej strany Pellegrini, že jeho kamarát, blízky priateľ, inak akože sám povedzte, že či toto je normálne, sa takýmto spôsobom správal ako minister financií Slovenskej republiky v Bruseli. Toť politická kultúra, toť realita, ako nás v zahraničí reprezentoval minister financií. Ja sa pýtam, Peťo Kmec, ty si hovoril o obraze Slovenska v zahraničí, aký je toto obraz? Ako sa ty na to pozeráš? Aký obraz je Trošková vedľa Fica, keď ešte do dnešného dňa mi nemeckí kolegovia hovoria, či sme boli normálni, že sme ju tam posielali? Alebo aký obraz v zahraničí je unesený Vietnamec? To je obraz v zahraničí! Všetky médiá o nás písali. Ty si spomínal Süddeutsche Zeitung, okej, môže byť, nevidel som, verím ti. Ale ja hovorím o tom, že celý svet písal o tom, že slovenský vládny špeciál uniesol Vietnamca a že Trošková, poradkyňa pána predsedu vlády, sedela, inak bez bezpečnostnej previerky, však načo, na rokovaní s Angelou Merkel. Zaujímavé, že vtedy vám nevadil obraz v zahraničí slovenskej zahraničnej politiky. Toľko na tému vášho problému so zahraničnopolitickým vnímaním, to znamená, prvý dôvod som vám objasnil. Druhý dôvod, dámy a páni, sú dlhé tlačovky Igora Matoviča. Nuž oveľa radšej budem ja stáť za Igorom Matovičom dlho na tlačovke, ako možno niektorí z vás budú musieť dlho sedieť s Robertom Ficom v Leopoldove. (Potlesk.) Tretí dôvod, o ktorým ste, o ktorom ste hovorili, je neexistencia koncepcie. Už to tu viacerí spomínali, ja tú vetu ani nejdem písať, lebo to je taký blud, to musel naozaj asi Ľuboš Blaha písať, lebo inak by tomu nerozumel nikto, ale ja sa pýtam, vždy hovoríte o koncepcii? Však žiadna ekonomická nebola, nejaká hospodárska, nejaká, nejaká vízia Slovenskej republiky, nič nebolo, ale vy ste dokonca nedokázali schváliť ani len bezpečnostnú stratégiu tejto krajiny. Ani obrannú stratégiu tejto krajiny, ani vojenskú stratégiu tejto krajiny. Vy budete hovoriť niečo o chýbajúcej koncepcii? Však nebuďte smiešni, preboha. Čiže tretí dôvod – neexistujúca koncepcia, opäť tak ako predchádzajúce dva, na vode. No a štvrtý dôvod je diplomovka. No aká je úroveň vysokoškolského štúdia a vôbec školstva na Slovensku, dámy a páni, tak to je vysvedčenie najmä pre vás. To je vysvedčenie najmä pre vás. Jeden predseda strany, navrhujúcej, pán Fico je v politike nonstop od roku 1989 opakovane premiér, SMER bol tri volebné obdobia pri moci. Čo urobil v tom školstve fantastické, aby takéto veci tam nemohli byť? Predseda politickej strany HLAS bol predsa minister školstva. Čo urobil minister školstva Pellegrini pre to, aby sa skvalitnilo vysokoškolské vzdelávanie na Slovensku? Tak zase si povedzme, priatelia, pravdu, že politikárčite. Už vám povedal Gábor Grendel, že vy ani sami nechcete, aby vláda padla, hlavne strana HLAS oligarchov to nechce už vôbec, lebo však ani by nemohli ísť do parlamentu kandidovať. Tak tu nepolitikárčime, máme všetci kopec roboty, tu ministri sedíme, od rána počúvame to, čo tu vy akože vymýšľate nejaké štyri dôvody. Všetky som vám vyvrátil. A teraz si povedzme, že aký je, aká je vlastne alternatíva? Čo vy vlastne ponúkate, keby tu nebola táto vláda? Tak si to normálne pripomeňme úplne jasne a priamo, že kto by nám tu vládol a ako by nám tu vládol, keď si spomenieme len na posledných povedzme osem rokov, kedy tu SMER bol nepretržite pri moci. Slovensko posledných ôsmich rokov bolo Slovensko Kočnera, Bödöra, Jankovskej, Bašternáka. Slovensko Penty, Slovensko rôznych oligarchov, ktorí nám tu reálne vládli. Slovensko posledných ôsmich rokov bolo Slovenskom tzv. našich ľudí, ktorých ste mali tak strašne radi, že ani len pokutu nemohli platiť za rýchlosť, lebo to sú, samozrejme, naši ľudia. Slovensko posledných ôsmich rokov bolo Slovensko, kde bol zavraždený novinár. A aby nebolo málo, tak aj s jeho snúbenicou. Slovensko posledných ôsmich rokov bolo Slovensko Kajetána Kičuru, ktorý si vytváral Štátne hmotné rezervy vo svojom trezore. Slovensko posledných ôsmich rokov bolo Slovensko, ktoré, priatelia, ktorí tak kritizujete to, čo vyjednal alebo nevyjednal Igor Matovič, bolo krajinou, ktorá prišla o stovky miliónov, nie, o miliardy eur tým, že bolo posledné, opakujem, posledné v Európskej únii z hľadiska čerpania eurofondov. A už aj keď nejaké eurofondy sa podarilo vyčerpať, konkrétne 33 %, tak sa rozkradli. Kým? Vašimi ľuďmi, priatelia. Takže toto je realita, ktorú ste nám tu preukázali posledných osem rokov. Vy budete moralizovať o tom, že tu má Igor Matovič končiť po štyroch mesiacoch, keď nemal ani jednu reálnu kauzu? To si robíte srandu. Však tých káuz, už vám to niekto tu povedal, myslím, že poslanec Gyimesi, bolo 238 narátaných, len čo sme si dali akože nejakú domácu úlohu, a to vám hovorím úprimne, sme určite na mnohé z nich zabudli. Fakt vy, fakt vy budete moralizovať, prosím vás pekne? Však si pripomeňme teda trošku z tých káuz: dvakrát zaplatený SkyToll, škoda 700 mil.; nahrávka Počiatek – Trnka o Lemikone, škoda 13 mil; pranie peňazí v TIPOS-e, škoda 27 mil.; Bžánove milióny, potenciálna škoda 77 mil., potom znížená len na 14; nástenkový tender 11 mil.; emisná kauza 70 mil.; kauza Slavkov 50 mil.; podvody na clách, ktoré odhalil OLAF, na Finančnej správe, 300 mil.; eurofondy SNS na školstve 600 mil.; vozidlá 4 x 4 na obrane 800 mil.; Počiatek na lodi J&T 60 mil.; hlas podobný Ficovi, zarobené milióny; teta Anka vo Všeobecnej zdravotnej poisťovni 14 mil.; kauza DPH 75 mil., to sú tí strapatí a Kali, aby sme si pripomenuli; Balciar asi 3 milióniky; únos Vietnamca, ohromné škody, ktoré sa ani vyčísliť nedajú, a potom, samozrejme, pripomínam, pán predkladateľ a jeho fantastické zbohatnutie s pozemkami v Bernolákove alebo miliónik za cétečko v Žilinskej nemocnici. Summa summarum, len pár som si to narátal, 2,6 mld. eur; 2,6 mld. eur. Pán predseda Pellegrini tu hovoril o tom, že „toto hovorte, pán Matovič, dôchodcom, že ako sme im zobrali peniaze nejakými opatreniami“. Tak ja hovorím, že toto hovorte nielen dôchodcom, ale to hovorte aj našim deťom, že ste im rozkradli minimálne 2,6 mld. eur len v tom, čo som vám tu vypočítal. Za toto, súdruh Blaha, za toto sa má ísť do väzenia, tak ako ste povedali, nie za nejakú diplomovku. A verte mi, že táto vláda vydrží toto odvolávanie, samozrejme, o tom niet pochýb, a verte mi, že k tomu väzeniu u viacerých ľudí aj reálne príde. Takže na záver, dámy a páni, dovoľte mi zopakovať nasledovné: Sú to členovia politických strán SMER a HLAS, ktorí sú väčšinovo zodpovední za to, v akom stave v súčasnosti táto krajina Slovenská republika je. Dvanásť rokov tu vládli a ja som povedal úplne jasne a zrejme, ako to vyzeralo. Nie, my nie sme ideálni, ani ja nie som ideálny, ani Igor Matovič nie je ideálny, Igor si férovo priznal chybu a urobil to a ja ich robím tiež. A dajú sa porovnať také chyby, ako robíme my, členovia vlády, všetci, ktorí tu sme, aj tí, ktorí tu nie sú, s tým, čo tu robili vaši nominanti a mnohí z vás osobne? No nie, nedá sa to porovnať. Nedá sa to porovnať. A nenecháme si takouto, takýmto teatrom, ktoré ste tu dokázali zorganizovať, neviem, na základe akých dôvodov, lebo všetky štyri, ktoré ste mali, som tu rozdrvil, ani som sa nemusel veľmi snažiť, tak nenecháme si vziať ten mandát, ten silný mandát, ktorý sme dostali od občanov na to, aby sme túto krajinu zmenili, aby sme ju práve zmenili po tom, v akom žalostnom stave ste ju tu nechali. A my ten mandát máme práve na to, aby sme tu nastolili poriadok a spravodlivosť a práve to vás štve, lebo sa toho extrémne bojíte. Mnohí z vás, česť výnimkám, sú medzi vami slušní ľudia, ale sú medzi vami aj takí ľudia, ktorí už dávno mali sedieť v base. Práce máme všetci dosť, práce máme všetci dosť, aj ministerky, aj ministri, aj poslanci, aj ja vo svojom rezorte mám práce dosť, zdedil som tam teda parádny hnoj po zlodejoch z SNS-ky, až-až. Tak poďme makať, lebo špinavá, špina je naozaj zažratá a treba robiť. Prestaňme tu robiť toto teatro, ktoré je úplne zbytočné. Je absolútne zbytočné a je absolútne nezdôvodnené. Vy, samozrejme, páni, alebo, dámy poslankyne a páni poslanci za opozíciu, nemôžete rátať s tým, že vám toto teatro s odvolávaním prejde, že sa vám podarí. My, samozrejme, predsedu vlády podržíme, pretože predseda vlády za štyri mesiace dokázal, že v tej ťažkej situácii, v akej prevzal tú krajinu, naozaj sa môže pozrieť do zrkadla každému jednému občanovi Slovenskej republiky. S čím ale rátať môžete, je to, že spravodlivosť príde a nájde si aj viacerých z vás. Kočner, Bödör, Bašternák, Kičura a Jankovská, to nie je koniec, to je ešte len začiatok. Ďakujem veľmi pekne. (Potlesk.)